Slaan werksoekdepressie hok - Solidariteit Wêreld LoopbaanSolidariteit Wêreld Loopbaan
Tuis › Artikels › Slaan werksoekdepressie hok
Slaan werksoekdepressie hok
ʼn Onlangse Gallup-meningsopname toon dat mense wat hul werk verloor het hetsy deur afdanking of eie keuse, ʼn groot mate van welstand ervaar net na die gebeure. Dit kan moontlik toegeskryf word aan die gevoel van verligting as die persoon uiterste spanning in die werkplek ervaar het. Ongelukkig hou die gevoel nie lank nie en eensaamheid, wanhoop, moedeloosheid en isolasie tree in veral na ʼn lang termyn van onsuksesvolle soek na werk.
Bydraende faktore is dat werksoekers selde terugvoer kry van hul pogings en dus nie weet of hul werksoekstrategieë hulle kniehalter nie, en hoe langer die soektog duur hoe groter is die effek op die emosionele gesondheid en hoe moeiliker word die werksoek. Dit word ʼn siklus van hoop, teleurstelling en depressie.
Navorsing het ook bevind dat persone wat lus het vir leer en groei en persoonlike verbetering en bemeestering groter motiveringsvaardighede het as mense wat ʼn persoonlikheidsgeneigdheid het om mislukking te vermy.
Werksoekdepressie word verkeerdelik toegedig aan finansiële verlies en onsekerheid. Dit word eerder veroorsaak deur die verlies van identiteit wat spruit uit die persepsie dat ons is wat ons werk is. Konstante aansoekafwysing bevestig aan die werksoeker dat hy nie is wat hy gedink het hy is nie.
Hoe oorleef mens hierdie siklus van depressie? Herskep jou identiteit. Jy het ʼn wye verskeidenheid ander ervaring en vaardighede en belangstellings en waardes waarop jy kan bou en staatmaak.
Beskou jou werksoekpogings as ʼn normale werk. Skep ʼn vaste patroon van werksoek binne vasgestelde ure en werk daaraan as of jy op kantoor is. Onthou, jy werk nou vir jouself. Neem ʼn vasgestelde etensuur en ontspan na “werk” soos gewoonlik met jou familie en vriende. Neem deel aan jou gewone sport want sodoende bou en handhaaf jy goeie geestesgesondheid.
Stel vir jou haalbare doelstellings waaraan jy kan werk buite jou gemaksone, bv. speel ʼn potjie tennis teen ʼn sterker opponent as jy, of stap ʼn sekere afstand onder die gemiddelde tyd. Sodoende voel jy goed oor jouself. Wees versigtig om nie oorambisieus of oorkompeterend te wees nie sodat jy nie in ʼn patroon van verloor verval nie. Indien jy ʼn musiekinstrument kan bespeel, dink daaraan om jou tegnieke te verbeter en om iemand anders te leer, of dink daaraan om aan te sluit by ʼn koor; moenie die helende waarde van musiek onderskat nie.
Leer nuwe vaardighede. Bied aan om afrigting by die plaaslike skool te doen, leer ʼn nuwe stokperdjie en indien moontlik, verbeter jou kwalifikasies want jy kan by ʼn toekomstige onderhoud gevra word wat jy tydens jou werksoektydperk gedoen het.
Wees steeds sosiaal, behou kontak met vriende en familie om isolasie en eensaamheid te bekamp. Jy voel dalk daar kleef ʼn stigma aan jou omdat jy werkloos is en daarom vermy jy sosiale kontak. Stel dit aan vriende dat jy nie meer kan meeding op ʼn hoë sosiale klubvlak of kommersiële vlak nie maar dat jy nog steeds dieselfde mens is. Streef ʼn gesonder leefstyl na en soek ʼn nuwe vriendekring met dieselfde lewensuitkyk.
Wanneer mense vra wat jy doen vir ʼn lewe, sê dat jy besig is om te soek na jou volgende geleentheid!